ಡೆಲಿವರಿ ಬಾಯ್‍ಯಿಂದ ಥಳಿತ – 10 ದಿನದ ಬಳಿಕ ಸೂಪರ್‌ವೈಸರ್‌ ಸಾವು

ಹೈದರಾಬಾದ್: ಡೆಲಿವರಿ ಹುಡುಗನಿಂದ ಥಳಿತಕ್ಕೊಳಗಾಗಿದ್ದ ಸೂಪರ್‌ವೈಸರ್‌ 10 ದಿನಗಳ ನಂತರ ಸಾವನ್ನಪ್ಪಿರುವ ಘಟನೆ ಹೈದರಾಬಾದ್‍ನ ಗೋಲ್ಕೊಂಡದಲ್ಲಿ ನಡೆದಿದೆ.

ಎಎಸ್‍ಸಿಎ ಮ್ಯಾನೇಜ್‍ಮೆಂಟ್ ಸರ್ವಿಸಸ್ ಕಂಪನಿಯಲ್ಲಿ ಸೂಪರ್‌ವೈಸರ್‌ ಆಗಿ ಕೆಲಸ ಮಾಡುತ್ತಿದ್ದ 20 ವರ್ಷದ ಶಿವರಾಮ್ ಮೃತ ದುರ್ದೈವಿ. ಇದೇ ಕಂಪನಿಯಲ್ಲಿ ಡೆಲಿವರಿ ಹುಡುಗನಾಗಿ ಕೆಲಸ ಮಾಡುತ್ತಿದ್ದ ಮುನೀರ್ ಡಿಸೆಂಬರ್ 20 ರಂದು ಶಿವರಾಮ್ ಮೇಲೆ ಹಲ್ಲೆ ಮಾಡಿದ್ದ.

ಸರಿಯಾದ ಸಮಯಕ್ಕೆ ಮುನೀರ್ ಡೆಲಿವರಿ ನೀಡುವುದಿಲ್ಲ ಎಂದು ಶಿವರಾಮ್ ಕಂಪನಿಯ ಮ್ಯಾನೇಜರ್ ಗೆ ದೂರು ನೀಡಿದ್ದರು. ಇದನ್ನೇ ಮನಸ್ಸಿನಲ್ಲಿ ಇಟ್ಟಿಕೊಂಡಿದ್ದ ಮುನೀರ್ ಡಿಸೆಂಬರ್ 20 ರಂದು ಆಫೀಸ್‍ನಲ್ಲಿ ಶಿವರಾಮ್ ಜೊತೆ ಜಗಳ ಮಾಡಿದ್ದಾನೆ. ಈ ನಡುವೆ ಮುನೀರ್ ಶಿವರಾಮ್‍ಗೆ ತಲೆಗೆ ಹೊಡೆದಿದ್ದಾನೆ. ಆ ಸಮಯದಲ್ಲಿ ಆಫೀಸ್‍ನಲ್ಲಿದ್ದ ಕೆಲವರು ಶಿವರಾಜ್ ಅವರನ್ನು ಬಿಡಿಸಿ ಮನೆಗೆ ಕಳುಹಿಸಿದ್ದಾರೆ.

ಘಟನೆಯ ನಂತರ ಶಿವರಾಮ್ ತಾನು ತಂಗಿದ್ದ ಪಿಜಿಗೆ ವಾಪಸ್ ಬಂದಿದ್ದಾರೆ. ಅವರ ತಲೆಗೆ ತೀವ್ರವಾದ ಗಾಯವಾದ ಕಾರಣ ಪಿಜಿಯಲ್ಲಿ ತಲೆನೋವು ಎಂದು ಬಿದ್ದು ಪ್ರಜ್ಞೆ ತಪ್ಪಿದ್ದಾರೆ. ನಂತರ ಅವರನ್ನು ಆಸ್ಪತ್ರೆಗೆ ಕರೆದುಕೊಂಡು ಹೋಗಲಾಗಿತ್ತು. ಅಲ್ಲಿ ತಲೆಗೆ ತೀವ್ರವಾದ ಗಾಯವಾಗಿದೆ ಎಂದು ವೈದ್ಯರು ಚಿಕಿತ್ಸೆ ಆರಂಭಿಸಿದ್ದಾರೆ. ಇದಾದ ನಂತರ 10 ದಿನಗಳ ಕಾಲ ಕೋಮಾದಲ್ಲಿದ್ದ ಶಿವರಾಮ್ ಮೃತಪಟ್ಟಿದ್ದಾರೆ.

ಮುನೀರ್ ಶಿವರಾಮ್‍ಗೆ ಥಳಿಸಿರುವ ದೃಶ್ಯ ಆಫೀಸಿನ ಸಿಸಿಟಿವಿಯಲ್ಲಿ ಸೆರೆಯಾಗಿದ್ದು, ಪೊಲೀಸರು ದೂರು ದಾಖಲಿಸಿಕೊಂಡು, ಆರೋಪಿ ಮುನೀರ್ ನನ್ನು ಬಂಧಿಸಿದ್ದಾರೆ.